ออมสินปรับทัพใหญ่
ออมสินปรับโครงสร้างใหญ่ เน้นกลยุทธ์เชิงรุกให้บริการแบบถึงใจ ขยายฐานลูกค้า 7-30 ปีเพิ่ม ขยับรายได้ค่าธรรมเนียมเป็น 8%&nbsp;
27 มี.ค. 2558

ออมสินปรับโครงสร้างใหญ่ เน้นกลยุทธ์เชิงรุกให้บริการแบบถึงใจ ขยายฐานลูกค้า 7-30 ปีเพิ่ม ขยับรายได้ค่าธรรมเนียมเป็น 8%  
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารได้ดำเนินการปรับปรุงโครงสร้างองค์กรใหม่ โดยแบ่งส่วนงานและกำหนดหน้าที่ให้ชัดเจนขึ้น โดยมีเป้าหมายให้บริการแบบลูกค้าเป็นศูนย์กลาง (Customer Centric) ที่พนักงานระดับปฏิบัติการจนถึงผู้บริหาร มองลูกค้าเป็นหนึ่งเดียว ทำงานเพื่อตอบโจทย์ความต้องการของลูกค้า จนเกิดการบอกต่อให้มีผู้มาใช้บริการกับออมสินมากขึ้น 
ทั้งนี้ ธนาคารปรับโครงสร้างจากเดิม 6 กลุ่ม 24 สายงาน เพิ่มเป็น 10 กลุ่ม 28 สายงาน โครงสร้างใหม่มีจุดเด่นคือ การแบ่งกลุ่มงานที่มีผู้จัดการที่ชัดเจน มีฝ่ายที่ดูแลลูกค้า แบ่งเป็น 3 กลุ่ม ได้แก่ 1.กลุ่มลูกค้าบุคคล 2.กลุ่มลูกค้าฐานรากและกลุ่มสนับสนุนนโยบายรัฐ และ 3.กลุ่มลูกค้าธุรกิจและภาครัฐ โดยแต่ละกลุ่มลูกค้าจะมีผลิตภัณฑ์ที่ต้องดูแลและขายให้ลูกค้ากลุ่มนั้น พร้อมมีช่องทางการขายใหม่
นอกจากนี้ ธนาคารยังมีอีก 6 แผนงานตามโครงสร้างใหม่ 1.การสร้างภาพลักษณ์ของตราสินค้าและการสื่อสารการตลาด 2.การพัฒนาผลิตภัณฑ์และบริการที่ตอบโจทย์ความต้องการของลูกค้า 3.การพัฒนาสังคมและเศรษฐกิจฐานราก 4.การบริหารจัดการทรัพยากรบุคคล 5.การพัฒนาระบบเทคโนโลยีสารสนเทศและการบริหารจัดการข้อมูลลูกค้า และ 6.การกำกับดูแลและบริหารความเสี่ยง
“การปรับโครงสร้างใหม่นี้จะช่วยเสริมประสิทธิภาพการดำเนินงานของธนาคารให้ขยายตัวขึ้น เบื้องต้นธนาคารยังตั้งเป้าขยายรายได้จากค่าธรรมเนียมเพิ่มเป็น 8% จากเดิม 6% ขณะที่รายได้จากสินเชื่ออยู่ที่ 94% ซึ่งตามแผนงานแล้วจะมีการออกผลิตภัณฑ์ใหม่ๆ รองรับแต่ละกลุ่มลูกค้าเฉลี่ยเดือนละ 1-2 ผลิตภัณฑ์ โดยในปีนี้คาดว่าจะมีผลิตภัณฑ์ใหม่ๆ ออกมาอย่างน้อย 10 ผลิตภัณฑ์ เพื่อรองรับความต้องการของลูกค้าแต่ละกลุ่ม” นายชาติชาย กล่าว
ขณะเดียวกัน ธนาคารยังมีแผนขยายฐานลูกค้าในช่วงอายุ 7-30 ปีมากขึ้น โดยปัจจุบันกลุ่มลูกค้าช่วงอายุ 15-20 ปี อยู่ที่ 6% และอายุ 20-25 ปี อยู่ที่ 4% ขณะที่อายุ 25-30 ปีอยู่ที่ 6% โดยเบื้องต้นตั้งเป้าขยายทุกระดับเพิ่มเป็น 10% เพื่อให้การเติบโตของรายได้สม่ำเสมอมากขึ้น ขณะที่ลูกค้ากลุ่มพรีเมียม ที่มีเงินฝาก 50 ล้านบาทขึ้นไป ซึ่งมีประมาณ 1% หรือ 2-3 แสนคน ก็จะมีการออกผลิตภัณฑ์และกิจกรรมดีๆ อย่างต่อเนื่อง
ปัจจุบันฐานลูกค้าเงินฝากของธนาคารต่ำกว่า 1 แสนบาท อยู่ที่ 92% และกลุ่มที่มีเงินฝากตั้งแต่ 1 แสนบาท ถึง 1 ล้านบาท อยู่ที่ 7%